Favqulodda vaziyat e'lon qilinsa, nima bo'ladi? 
Meksika bilan chegarada devor o'rnatish Trampning saylovoldi va'dasi edi. Prezident bunga Kongress roziligisiz erisha oladimi?
Qisqa javob: Ha. Prezident sifatida Tramp favqulodda vaziyat e’lon qilish huquqiga ega. Biroq bu vaziyat prezidentga keng vakolatlarni taqdim etmasligi mumkin. Kongress 1976-yilda bu borada qonun qabul qilgan. Prezidentning favqulodda vaziyat e’lon qilish qarori Kongress tomonidan tekshiriladi. Qonunga muvofiq, prezident Kongress va xalqqa hisobot berishi shart. Kongress har olti oyda favqulodda vaziyatni saqlab qolish yoki tugatish masalasini ko’rib chiqadi. Trampga ko’ra, Amerikaning janubiy chegarasida minglab migrantlar to’planishi favqulodda vaziyat. Jinoyatchilik, odam savdosi, narkotraffik va terrorizm kabi jiddiy tahdidlarni prezident aynan Meksika chegarasi bilan bog’liq deb biladi. Biroq tanqidchilarga ko’ra, chegaraga boshpana istab kelganlarning yuqoridagi tahdidlarga aloqadorligini isbotlovchi dalillar yo’q. Tramp ma’muriyatining ularga bunday tamg’ani bosishga haqqi yo’q. Favqulodda vaziyat to’g’risidagi qonunga ko’ra, mudofaa vaziri qurilish loyihalariga Kongress roziligisiz mablag’ ajratish vakolatiga ega. Kongress favqulodda vaziyatni ikki palata tasdig’i bilan rad etishi mumkin. Biroq respublikachilar ko’pchilikni tashkil etuvchi Senatda uning tasdiqlanish ehtimoli juda kam. Favqulodda vaziyat e’lon qilish qaroriga qarshi sud ishlari ochilishi mumkin.